Informácia o priebehu a výsledkoch pracovnej návštevy
predsedu vlády Holandského kráľovstva Jana Petra Balkenendeho
v Slovenskej republike 12. 11. 2008
 
Dňa 12. 11. 2008 sa uskutočnila pracovná návšteva predsedu vlády Holandského kráľovstva (NL) Jana Petra Balkenendeho v Slovenskej republike, počas ktorej sa stretol s predsedom vlády SR Robertom Ficom. Bola to v poradí druhá návšteva holandského predsedu vlády na Slovensku od r. 2004. Partneri sa počas  rokovaní venovali otázkam bilaterálnej spolupráce a možnostiam ich ďalšieho posilnenia v ekonomickej oblasti. Ďalšia časť rozhovorov bola zameraná na aktuálne otázky riešenia finančnej krízy, priebeh ratifikácie Lisabonskej zmluvy, spoluprácu v Afganistane a aktuálny vývoj vzťahov medzi SR a Maďarskom.
Súčasťou návštevy holandského predsedu vlády J. P. Balkenendeho bolo aj otvorenie výstavy fotografií holandského autora Hansa Stalbeeka „V Afganistane“ v priestoroch Primaciálneho paláca za účasti ministra zahraničných vecí SR J. Kubiša a primátora mesta Bratislavy A. Ďurkovského.

Informácia z obsahu rokovaní:

Predseda vlády NL J. P. Balkenende ocenil úroveň bilaterálnych vzťahov medzi SR a  NL, ktoré majú predpoklady pre ďalšie prehlbovanie, či už na politickej úrovni alebo v oblasti hospodárskej spolupráce. Vyzdvihol veľmi dobrú spoluprácu s ministrom zahraničných vecí SR J. Kubišom, ako aj ich spoločné rozhovory počas jeho minuloročnej návštevy v Haagu. S odvolaním sa na rozhovor J. P. Balkenendeho s kráľovnou Beatrix pred pracovnou cestou na Slovensko, holandský PV tlmočil jej vysoké ocenenie priebehu štátnej návštevy SR v máji 2007. Štátna návšteva kráľovnej vyvolala trvalú a mimoriadnu pozornosť v NL vo vzťahu k SR.

Predseda vlády SR R. Fico vyjadril spokojnosť s obsahom rozhovorov s holandským partnerom medzi štyrmi očami. Vzťahy SR s NL označil za výborne sa rozvíjajúce, konštatoval blízkosť názorov oboch strán k viacerým aktuálnym témam, s výnimkou záležitosti týkajúcej sa jedného z holandských investorov v SR. Osobitne zdôraznil význam ekonomickej spolupráce a postavenie NL ako najvýznamnejšieho zahraničného investora v SR. Konštatoval význam zahraničných investícií pre SR, zároveň však poukázal na potrebu rešpektovania záujmov štátu a jeho občanov. Rozhovor počas pracovnej večere bol zameraný na aktuálne témy finančnej krízy, ratifikácie Lisabonskej zmluvy, spolupráce v Afganistane a aktuálny vývoj vzťahov medzi SR a MR.

Lisabonská zmluva (LZ). Situácia v Českej republike (ČR) pred prevzatím predsedníctva EÚ nie je podľa holandského predsedu vlády optimistická. Niektoré vyjadrenia prezidenta ČR vo vzťahu k LZ, ale i k problematike klimatických zmien deklarujú vnútorné rozpory a nejednotnosť, krajina by mala hovoriť jedným hlasom. Podľa vyjadrenia J. P. Balkenendeho v prípade, že ČR neratifikuje LZ do konca roka, bude ťažko predstaviteľné, ako bude ČR vnímaná viacerými európskymi partnermi (spomenuté Francúzsko, Taliansko a  Španielsko). Napriek tomu vyzval na rešpektovanie a podporu českého predsedníctva. Uviedol, že Únia v každom prípade potrebuje LZ pred voľbami do Európskeho parlamentu. Ratifikácia LZ je dôležitá pre bezpečnú a silnú Európu. V tomto kontexte predseda vlády SR R. Fico priblížil názory obyvateľov SR, ktorí vnímajú členstvo SR v EÚ pozitívne a oveľa väčšiu pozornosť sústreďujú na blížiace sa zavedenie eura na Slovensku. Celkovo je však ich pozornosť a záujem o európske záležitosti pomerne nízky, čo dokumentuje aj slabá účasť v ostatných voľbách do Európskeho parlamentu (iba 17 % oprávnených voličov) alebo aj minimálna informovanosť o pôsobení zástupcov SR v ňom. 

Finančná kríza. Obaja partneri sa venovali aj otázkam hospodárskej a finančnej krízy. Predmetom ich rokovania boli aj opatrenia, ktoré by mali zabrániť jej šíreniu, a naopak mali viesť k posilneniu úlohy Medzinárodného menového fondu. J. P. Balkenende informoval o opatreniach vlády NL, ktoré sú zamerané na posilnenie dôveryhodnosti bankového sektoru. Vláda preto odkúpila holandskú divíziu belgickej banky Fortis a poskytla výraznú finančnú pomoc banke ING a poisťovacej spoločnosti Aegon. Rovnako zvýšila štátnu záruku za bankové vklady v NL bankách na 100 tisíc EUR. Záujmom holandskej vlády je vrátiť dôveru do bánk, nedarí sa však v očakávanej miere zabezpečiť aj dôveru spotrebiteľov. I keď podľa predsedu vlády NL ekonomika funguje uspokojivo (dokonca lepšie ako pred dvoma mesiacmi) predpokladá sa , že príde k poklesu ekonomického rastu. Deficit štátneho rozpočtu sa pohybuje okolo 1,3 % HDP. Obaja partneri sa zhodli na tom, že osobitné miesto v prijímaní opatrení v rámci EÚ zaujíma automobilový priemysel. Preto v rámci očakávanej diskusie počas decembrového zasadnutia Európskej rady by mala byť k tejto otázke prezentovaná jednotná pozícia.

Podľa predsedu vlády SR je za najdôležitejšie z hľadiska ekonomického rozvoja SR považované udržanie rastu HDP. V súvislosti s pripravovaným vstupom SR do eurozóny i riešením dopadov finančnej krízy informoval o konkrétnych opatreniach a dohodách dosiahnutých aj v rámci dialógu so sociálnymi partnermi (napr. rast platov bude kopírovať produktivitu práce). Konštatoval, že rast HDP plánovaný v nasledujúcom roku vo výške 6,5% bude zrejme nižší (4,6 % – 5 %) a vylúčiť nie je možné ani rast deficitu štátneho rozpočtu SR, ktorý však súvisí najmä s potrebou investícií do výstavby infraštruktúry (diaľnice) a do vzdelávacieho systému.

Spolupráca v rámci ISAF na juhu Afganistanu. Predseda vlády SR prezentoval záujem o spoločnú návštevu oboch premiérov v južnom Afganistane/Uruzgan v termíne, ktorý bude obojstranne akceptovateľný. J. P. Balkenende ocenil strategické rozhodnutie vlády SR a NR SR o vyslaní príslušníkov OS SR do Uruzganu, kde v spolupráci s NL pôsobia v holandskej základni Kamp Holland. Uvedené rozhodnutie vlády SR považuje za prejav solidarity spoločne zdieľať osudy ľudí v provincii Uruzgan. Vláda NL a následne parlament rozhodli o predĺžení misie v Uruzgane do augusta 2010 s tým, že mimoriadna pozornosť  bude zo strany vlády NL venovaná aj civilným aspektom pomoci Afganistanu.  

Slovensko-maďarské vzťahy. Predseda vlády SR R. Fico vysvetlil príčiny súčasného napätia vo vzťahoch SR – MR, poukázal na rozdielnosť úloh menšín v SR a v MR (prítomnosť etnických politických strán v SR), ako aj rozdielne právne opatrenia na postihovanie tých, ktorí rozširujú radikalizmus, extrémizmus a prejavy fašizmu (pomerne liberálne opatrenia v maďarskom právnom systéme). Zároveň informoval o pripravovanom stretnutí s maďarským partnerom v Komárne a o príprave spoločného vyhlásenia oboch premiérov v súvislosti s riešením napätých vzťahov. Predseda vlády NL potvrdil dôležitosť pokračovania dialógu medzi SR a MR a vyslovil presvedčenie o vyslaní pozitívneho signálu z pripravovaného stretnutia predsedov vlád.  

Záver:

Pracovná návšteva PV NL J. P. Balkenendeho nadviazala na štátnu návštevu kráľovnej Beatrix v máji 2007 a bola potvrdením rozvoja nadštandardných vzťahov medzi SR a NL v politickej, vojensko-bezpečnostnej a ekonomickej oblasti. Priame rokovanie oboch predsedov vlád umožnilo prediskutovať aktuálne európske témy, súčasnú ekonomickú a finančnú situáciu vo svete a dopad finančnej krízy na EÚ a obe krajiny, ako aj záväzky vo vzťahu k NATO a spoločné pôsobenie v operácii ISAF na juhu Afganistanu.

V nadväznosti na pôsobenie SR a NL v provincii Uruzgan bola iniciovaná spoločná návšteva predsedov vlád v Afganistane v nadchádzajúcom období v termíne prijateľnom pre obidve strany. Takáto návšteva by mala potvrdiť vysoký politický záväzok a zodpovednosť oboch krajín podieľať sa na boji proti terorizmu v danej oblasti.

Otvorená diskusia a výmena názorov na aktuálne témy prispeli k ďalšiemu zblíženiu postojov obidvoch krajín v dôležitých otázkach medzinárodného vývoja a predstavujú ďalší impulz v prehlbovaní partnerstva oboch krajín.